มากรักหลายใจจัดไว้ในพอร์ตลงทุน
ชีวิตรักคงไม่ราบรื่นแน่ ถ้าเป็น &#8220;คนมากรักหลายใจ&#8221; แต่ถ้าเป็น &#8220;คนมากรักหลายใจ&#8221;
10 ส.ค. 2554

ชีวิตรักคงไม่ราบรื่นแน่ ถ้าเป็น “คนมากรักหลายใจ” แต่ถ้าเป็น “คนมากรักหลายใจ” 
โดย..สวลี ต้นกุลรัตน์
ในเรื่องการลงทุน รับรองว่ารุ่งกว่า “รักเดียวใจเดียว” แน่ๆ เพราะการลงทุนที่ดีควรจะมีสินทรัพย์หลายประเภทอยู่ในพอร์ต เหมือนกับมี “ฮาเร็ม” เป็นของตัวเอง
นอกจากนี้ การมีกิ๊กเยอะๆ และกิ๊กแต่ละคนก็มีบุคลิกต่างกัน ยังทำให้ “ความเสี่ยง” จากการลงทุนลดลงอีกด้วย 
บริษัทหลักทรัพย์จัดการกองทุน (บลจ.) ธนชาต นำข้อมูลการลงทุนย้อนหลัง 3 ปี ของสินทรัพย์แต่ละประเภทมาหาความเสี่ยง หรือ ส่วนเบี่ยงเบนมาตรฐาน (S.D.) ที่เป็นค่าที่ช่วยบอกว่า ผลตอบแทนที่จะได้รับจะบวก หรือลบจากผลตอบแทนที่คาดหวังไปกี่เปอร์เซ็นต์ โดยหากผลตอบแทนที่คาดหวังอยู่ที่ 10% และมีค่า S.D. เท่ากับ 7% หมายความว่า ผลตอบแทนที่เราจะได้รับมีโอกาสที่จะสูงถึง 17% หรืออาจจะร่วงไปอยู่ที่ 3% ก็เป็นไปได้
จากการศึกษาของ บลจ.ธนชาต พบว่า... 
ตราสารหนี้ไทยมีความเสี่ยง 2.73%
ตราสารหนี้ต่างประเทศมีความเสี่ยง 8.06%
หุ้นไทยมีความเสี่ยง 26.44% 
หุ้นโลกมีความเสี่ยง 25.66% 
ทองคำมีความเสี่ยง 22.59%
เพราะฉะนั้น ถ้าลงทุนหุ้นไทยอย่างเดียวก็มีความเสี่ยงสูงถึง 26.44% แต่ถ้านำตราสารหนี้ไทยมาผสมกับหุ้นไทยอย่างละครึ่ง ความเสี่ยงจะลดลงเหลือ 12.77% 
แต่ถ้ามีกิ๊กหลายๆ คน ความเสี่ยงจะยิ่งลดลงไปอีก โดยหากเรามีการลงทุนทั้งในหุ้นไทย หุ้นโลก ตราสารหนี้ไทย ตราสารหนี้โลก และทองคำ ความเสี่ยงจะลดลงจาก 17.73% เหลือ 11.13% 
และถ้าดูตัวอย่างการกระจายความเสี่ยงโดยใช้สินทรัพย์หลายประเภท จะเห็นว่า การมีสินทรัพย์หลายประเภทในพอร์ตจะไม่ได้ให้ผลตอบแทนที่ดีที่สุด และในขณะเดียวกันก็จะไม่ได้ผลตอบแทนที่แย่ที่สุด 
เพราะสินทรัพย์แต่ละประเภทมีการเคลื่อนไหวในทิศทางที่แตกต่างกัน ถ้าช่วงไหนตลาดหุ้นไทยวิ่งแรงเป็นกระทิงดุ ตราสารหนี้ก็อาจจะหงอยเหงายิ่งกว่าหมีจำศีล หรือในบางทีที่หุ้นทั่วโลกหันรีหันขวางไม่รู้ทิศทาง เพราะความกลัวของนักลงทุน ราคาทองคำก็อาจจะทะลุเพดานทะยานขึ้นฟ้า (แบบในตอนนี้) ก็เป็นได้
บุญชัย เกียรติธนาวิทย์ กรรมการผู้จัดการ บลจ.ธนชาต บอกว่า วิธีการลงทุนที่นำสินทรัพย์หลากหลายประเภทมาไว้ในพอร์ตจะเหมาะมากสำหรับคนธรรมดาๆ ที่ไม่ได้มีความเชี่ยวชาญการลงทุนประเภทหนึ่งประเภทใดเป็นการเฉพาะ หรือมีความรู้ความชำนาญแต่ไม่มีเวลาติดตามสถานการณ์การลงทุน 
ถ้าเราเป็นพวกรักเดียวใจเดียวที่โชคร้ายเข้าไปลงทุนในช่วงตลาดอยู่ในช่วงขาลง อาจจะเจ็บเจียนตาย และต้องบอกว่าแม้แต่กูรูด้านการลงทุนก็ไม่ได้ “ทายถูก” ทุกครั้งไป 
แต่สินทรัพย์เพื่อการลงทุนไม่ได้เหมือน “กิ๊ก” ไปเสียทุกอย่าง เพราะฉะนั้นไม่ใช่เห็นว่าขาว สวย หมวย อึ๋ม ก็ต้อนเข้าฮาเร็มได้เลย เพราะการลงทุนที่จะมีสินทรัพย์หลายประเภทต้องจัดสรรให้เหมาะกับระดับการยอมรับความเสี่ยงของเราด้วย
นับจากวันที่ 1 ก.ค. 2554 สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดให้นักลงทุนจะต้องทำ “แบบประเมินความเสี่ยงการลงทุน” เพื่อให้รู้ว่าเป็นนักลงทุนที่สามารถลงทุนสินทรัพย์ที่มีความเสี่ยงได้มากน้อยแค่ไหน 
ในการทำแบบประเมินการลงทุน เราต้องตอบคำถามง่ายๆ ไม่กี่ข้อ เช่น 
ระยะเวลาที่คิดว่าจะลงทุน 
ต้องการรายได้ประจำจากการลงทุนหรือไม่
เงินออมในปัจจุบันเป็นอย่างไร
ยอมรับการขาดทุนได้มากน้อยแค่ไหน 
ต้องการผลตอบแทนระดับใด
หลังจากตอบคำถามครบแล้ว คำตอบที่ได้จะถูกนำไปคิดและคำนวณออกมาเป็น “คะแนน” ซึ่งคนที่ได้คะแนนน้อยๆ ก็แปลว่า ยอมรับความเสี่ยงได้น้อย คนที่ได้คะแนนมากๆ ก็แปลว่า ยอมรับความเสี่ยงสูงๆ ได้
เมื่อรู้ระดับคะแนนแล้วก็ไปตัดสินใจเลือกลงทุนที่เหมาะสมได้ ซึ่งหากเป็น บลจ.ธนชาต จะแบ่งระดับความเสี่ยงออกเป็น 6 กลุ่ม และจัดพอร์ตให้เสร็จสรรพว่า ในระดับคะแนนที่ได้รับและความเสี่ยงที่ยอมรับได้ควรจะมีการจัดพอร์ตอย่างไร ลงทุนในสินทรัพย์ประเภทไหนถึงจะเหมาะสม และยังบอกอีกด้วยว่า ความผันผวนของผลตอบแทนในพอร์ตแต่ละแบบจะอยู่ที่เท่าใด
แต่ถ้าแค่แนะนำการจัดพอร์ตคงจะธรรมดาเกินไป บลจ.ธนชาต เลยแนะนำให้ด้วยว่า ในแต่ละช่วงเวลาควรจะลงทุนในกองทุนอะไรบ้าง ออกมาเป็น “พอร์ตสำเร็จรูป” เพื่อให้ได้ผลตอบแทนที่ดีที่สุด ภายใต้ความเสี่ยงที่ยอมรับได้ 
โดยแบ่ง “ความชอบ” ของนักลงทุนออกเป็น 3 กลุ่ม คือ 
1.คนที่ชอบลงทุนแต่ในประเทศ 
2.คนที่ชอบลงทุนในประเทศและชอบทองคำ 
3.คนที่ชอบลงทุนในประเทศ ต่างประเทศ และทองคำ
ที่เหลือก็แค่เลือก “แฟนที่รัก” และ “กิ๊กที่ชอบ” เพื่อสร้างความมั่งคั่งใน “ฮาเร็ม” ของเรา แต่อย่าเผลอนำวิธีนี้ไปใช้ในชีวิตรัก เพราะนอกจากจะไม่ได้ผลตอบแทนแล้ว อาจจะ “ขาดทุน” ยับเยินก็ได้